La Bibia piemontèisa/Testament Vej/Genesi/Genesi 3


Génesi

3

La tentassion e la Crova 

Ore, ël serpent a l'era 'l pì furb ëd tuti j'animaj servaj che Nosgnor Dé a l'avìa fàit. A-j dis a la fomna: "É-lo vera che Nosgnor a l'ha dit: 'Vojàutri i peule pa mangé ij frut ëd j'erbo dël vërzé?'".  La fomna a rispond al serpent: "Sicur ch’i podoma mangé dij frut ëd j'erbo dël vërzé. A l'é mach al rësguard dël frut ëd l'erbo ch'a l'é 'n mes al vërzé che Nosgnor a l'ha dit: 'Vojàutri i l’eve nen da mangene e gnanca da tochene, dësnò i meuire". Ël serpent a dis a la fomna: "A l'é pa vera ch'i meuire. A l'é mach che Nosgnor a sa bin che s'i në mange ij vòsti euj as duverterìo e i sarìe tanme Dé ch'a conòss ël bin e 'l mal".

Anlora, quand che la fomna a l'ha vëddù che 'l frut ëd l'erbo a l'era bon da mangé e ch'a l'era desideràbil për podèj dventé savi, chila a l'ha ciapane e a l'ha mangiane. Chila a l'ha dàjne 'dcò a sò marì ch'a l'era con chila e chiel a l'ha ‘dcò mangiane. A l'é parèj che j'euj dl'un e dl'àutra a son duvertasse, ancorzend-se d'esse patanù. Anlora a l'han cusì 'nsema ‘d feuje 'd fié e a son fasse dle cuverture.

Ij giudissi 'd Nosgnor apress ëd la Crova 

Anlora l'òm e soa fomna a l'han sentù la vos ëd Nosgnor Dé ch'a 'rsonava 'nt ël vërzé a l'ambrun-a seiran-a e a son ëstermasse da Nosgnor antrames j'erbo dël vërzé. Ma 'l Signor Dé a l'ha ciamà l'òm e a l'ha dije: "Andova ses-to, Adam?"  e chiel a l'ha risponduje: "I l'hai sentù toa vos ant ël vërzé e i l'hai avune tëmma për mia nudità e i son ëstërmame". E Nosgnor Dé a l'ha dit: "Chi é-lo ch'a l'ha dite ch'it ses patanù? L'has-to mangià da l'erbo ch'i l'hai comandate 'd nen mangene?". L'òm a l'ha dit: "La fomna ch'it l'has butame 'nsem, a l'é chila ch'a l'ha dame 'l frut ëd col erbo e mi i l'hai mangiane". Anlora Nosgnor Dé a l'ha dit a la fomna: "Përché l'has-to fàit lòn?". La fomna a l'ha rispondù: "Ël serpent a l'ha 'mbrojame e i l'hai mangiane".

Nosgnor Dé a l'ha dit al serpent: "Përch'it l'has fàit sòn, it saras sogetà, antrames a tute le bestie sarvaje e a tute le creature vive dij camp, a na maledission: ti it andras a rabaston e 't mangëras la póer ëd la tèra tuit ij di 'd toa vita. E i butraj 'd nimicissia antra ti e la fomna, an  tra toa dissendensa e soa dissendensa; soa dissendensa at crasrà la testa e ti 't feriras sò garèt". A la fomna a l'ha dit: "It farai chërse ij dolor ëd toa grossëssa e 't l'avras dij cit con dolor; it l'avras l'anvìa d'anviare-te 'nvers tò marì, ma a sarà chiel a dominete.  Ma a Adam a l'ha dit: "Përch'it l'has ëscotà toa fomna e 't l'has mangià 'l frut dl'erbo ch'i l'avìa comandate 'd nen mangene, për càusa toa la tèra a sarà sogetà a na maledission; ti 't na mangëras ij frut con motobin ëd pen-a për tuit ij di 'd toa vita. At porterà dë spin-e e ‘d ronze, e ti't mangëras ël forment dij camp. Con ël sudor ëd la front it mangëras tò pan fin-a a tant ch' it artornëras ant la tèra d'anté ch'it ses stàit ciapà, dàit che ti't ses póer e it artornëras ant la póer".

L'òm a l'ha ciamà soa fomna Eva përchè chila a l'é stàita la mare 'd tùit ij vivent. Peui Nosgnor a l'ha fàit për Adam e për soa fomna ‘d vestimente ‘d coram e a l'ha arvestìe. E Nosgnor Dé a l'ha dit: "Ora che l'òm a l'é dventà tanme un ëd nojàutri e ch'a cognòss ël bin e 'l mal, a venta nen ch'a sìa përmetuje dë slonghé la man për ciapé 'dcò 'l frut ëd l'erbo dla vita e ch'a viva për sèmper. A l'é parèj che Nosgnor Dé a l'ha campalo fòra dal vërzé dl'Eden për ch'a coltivèissa la tèra d'anté a l'era stàit ciapà.  Quand ch'a l'ha campà fòra l'òm, Nosgnor, a l'ha posissionà 'd cherubin a levant dël vërzé për fé la vardia e ch'a svantavo na spa 'd feu për guerné 'l senté dl'erbo dla vita.

Nòte

Piemontèis 
Bibia
Testament Vej
Genesi